**I. ОПРЕДЕЛЕНИЕ – т. 17, § 1 от ДР на ЗДДС**

**“Нови превозни средства” (НПС)** са:

а/ **плавателни съдове** с дължина над 7,5 м (с изключение на тези, предназначени за превоз на пътници или товари, за навигация, за търговски, промишлени или риболовни дейности, за спасителни и помощни операции), за които е налице едно от следните условия:

аа/ към датата на възникване на данъчното събитие за доставката им не са изминали повече от 3 месеца считано от датата на първата им регистрация, или

бб/ към датата на възникване на данъчното събитие за доставката им не са плавали повече от 100 часа;

б/ **въздухоплавателни средства** с максимално излетно тегло над 1550 кг., предназначени за превоз на пътници или товари (с изключение на тези, авиационни оператори, които поддържат международни линии), за които е налице едно от следните условия:

аа/ към датата на възникване на данъчното събитие за доставката им не са изминали повече от три месеца, считано от датата на първата им регистрация, или

бб/ към датата на възникване на данъчното събитие за доставката им не са били в полет повече от 40 часа;

в/ **моторни превозни средства** с обем на двигателя над 48 куб.см. или с мощност над 7,2 киловата, предназначени за превоз на пътници или товари, за които е налице едно от следните условия:

аа/ към датата на възникване на данъчното събитие за доставката им не са изминали повече от 6 месеца считано от датата на първата им регистрация, или

бб/ към датата на възникване на данъчното събитие за доставката им не са изминали повече от 6000 км.

**НАПОМНЯНЕ:** Освен за нерегистрирано по ЗДДС лице с измененията на чл. 168, ал. 1 от ЗДДС (в сила от 01.01.2011 г.) се въвежда изрично задължение за регистрираните само за целите на ВОП (чл. 99 от ЗДДС) и за получавани или доставяни услуги (чл. 97а) от ЗДДС лица задължението да декларират, съответно облагат, извършените от тях ВОД и ВОП на нови превозни средства, тъй като освобождаване от режима на ВОД и ВОП на нови превозни средства е допустимо само за регистрирани за цялата си независима икономическа дейност лица, при които тези особени доставки се отчитат по общия ред.

**ІІ. ДЕКЛАРИРАНЕ**

Всяко лице по чл. 168 от закона, което извърши вътреобщностно придобиване или вътреобщностна доставка на НПС е длъжно в 14-дневен срок от изтичане на данъчния период, през който данъкът за придобиването или доставката е станал изискуем, да декларира извършеното от него вътреобщностно придобиване или извършена инцидентна вътреобщностна доставка. Декларирането се извършва с подаването на декларация в териториалната дирекция на Националната агенция за приходите, където лицето е регистрирано или подлежи на регистрация по ***Данъчно-осигурителния процесуален кодекс***. Декларацията е по образец - приложение № 19 на ППЗДДС. В декларацията се посочва задължително и размера на данъка. Към декларацията по чл. 168, ал. 1 от ЗДДС се прилага копие от документа, издаден от доставчика, който задължително съдържа реквизитите по чл. 114, ал. 1, т. 3 - 15 от ЗДДС.

**ІІІ. ВНАСЯНЕ НА ДАНЪКА**

Данъкът, дължим за вътреобщностното придобиване на ново превозно средство, се внася от лицето по чл. 168 от закона в 14-дневен срок от изтичането на данъчния период, през който данъкът за придобиването е станал изискуем. Данъкът се внася в държавния бюджет по сметка на териториалната дирекция на Националната агенция за приходите, където лицето е регистрирано или подлежи на регистрация по ДОПК. Данъкът се смята за внесен на датата, на която сумата е постъпила в съответната сметка.

**ІV.** **ПРАВО НА ВЪЗСТАНОВЯВАНЕ НА ПЛАТЕНИЯ ДАНЪК**

**1.** **Условия за възникване на правото на възстановяване на платения за ВОП на НПС данък**

При извършване на последваща вътреобщностна доставка лицето има право на възстановяване на платения данък, ако:

* лицето притежава фактура, отговаряща на законовите изисквания (когато новото превозно средство е закупено на територията на страната) или митнически документ (в случаите на внос);
* лицето е подало декларация за вътреобщностно придобиване (в случаите, когато лицето е придобило превозното средство чрез вътреобщностно придобиване) и
* данъкът за вътреобщностното придобиване или вноса е внесен в държавния бюджет.

**2. Упражняване на правото на възстановяване на платения данък**

Правото на възстановяване на данъка за ВОД на НПС се упражнява, като размерът на данъка за възстановяване се посочва в **декларацията** за ВОД (обр. 19 от ППЗДДС).

Към декларацията се прилагат следните **документи**:

* копие на документ, удостоверяващ придобиването на новото превозно средство:

а) фактура, отговаряща на изискванията на чл. 114 - когато превозното средство е закупено на територията на страната, или

б) митнически документ, удостоверяващ приключването на митническите формалности - когато превозното средство е внесено, или

в) документ, издаден от доставчика, който задължително съдържа реквизитите по чл. 114, ал. 1, т. 3 - 15 от закона - когато превозното средство е придобито от вътреобщностно придобиване;

* копие на платежен документ, удостоверяващ, че данъкът е внесен в държавния бюджет, когато превозното средство е придобито от внос или от вътреобщностно придобиване;
* документи, доказващи изпращането или транспортирането на превозното средство от територията на страната до територията на друга държава членка:

а) транспортен документ или писмено потвърждение от получателя или упълномощено от него лице, удостоверяващи, че превозното средство е получено на територията на друга държава членка – в случаите, когато транспортът е за сметка на доставчика или на получателя, но е извършен от трето лице, или

б) транспортен документ или писмено потвърждение от получателя или упълномощено от него лице, удостоверяващи, че превозното средство е получено на територията на друга държава членка - когато транспортът е извършен от доставчика, или

в) писмено потвърждение от получателя, удостоверяващо, че превозното средство е получено на територията на друга държава членка - когато транспортът е извършен от получателя;

* декларация (свободен текст), подписана от получателя, в която той удостоверява:

а) че придобива ново превозно средство по смисъла на § 1, т. 17 от допълнителната разпоредба на закона;

б) че е запознат, че вътреобщностното придобиване на превозното средство подлежи на деклариране и облагане с данък в държавата членка, където превозното средство се изпраща/транспортира;

* документ, издаден от сервиз, застраховател или компетентен държавен орган (министерство, ведомство и др.), удостоверяващ, че превозното средство е ново по смисъла на § 1, т. 17 от допълнителната разпоредба на закона.

**3.** **Размер на данъка, който подлежи на възстановяване**

Размерът на данъка, който подлежи на възстановяване не може да бъде по-голям от размера на данъка, който би бил изискуем от лицето, ако доставката не беше облагаема с нулева ставка.

**4.** **Срок за възстановяване на данъка**

Възстановяването на данъка се извършва в 2-месечен срок от подаване на декларацията и приложените към нея документи.

**V**. **ДОКУМЕНТИРАНЕ НА ИНЦИДЕНТНА ВОД НА НПС**

При извършване на инцидентна доставка по чл. 168, ал. 1 от закона от физическо лице, което не е едноличен търговец, лицето издава документ, който съдържа реквизитите по чл. 114, ал. 1, т. 3 – 15 от същия закон (чл. 168, ал. 8 от ЗДДС).